b'\n_START_ARTICLE_\nSergejus Ilju\xc5\xa1inas\n_START_PARAGRAPH_\nSergejus Ilju\xc5\xa1inas (rus. \xd0\xa1\xd0\xb5\xd1\x80\xd0\xb3\xd0\xb5\xcc\x81\xd0\xb9 \xd0\x92\xd0\xbb\xd0\xb0\xd0\xb4\xd0\xb8\xcc\x81\xd0\xbc\xd0\xb8\xd1\x80\xd0\xbe\xd0\xb2\xd0\xb8\xd1\x87 \xd0\x98\xd0\xbb\xd1\x8c\xd1\x8e\xcc\x81\xd1\x88\xd0\xb8\xd0\xbd, 1894 m. kovo 30 d. Vologdos gubernijoje \xe2\x80\x93 1977 m. vasario 9 d. Maskvoje) \xe2\x80\x93 sovietinis aviakonstruktorius, vienos did\xc5\xbeiausi\xc5\xb3 Rusijos l\xc4\x97ktuv\xc5\xb3 gamybos kompanijos \xe2\x80\x9eIlju\xc5\xa1in\xe2\x80\x9c \xc4\xafk\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nBuvo jaunesniausias i\xc5\xa1 devyni\xc5\xb3 vaik\xc5\xb3 \xc5\xa1eimoje. Mokykl\xc4\x85 prad\xc4\x97jo lankyti tik 9-eri\xc5\xb3 met\xc5\xb3, 15 met\xc5\xb3 dirbo paprastu darbininku. 1919\xe2\x80\x931921 m. dalyvavo pilietiniame kare Raudonosios armijos sud\xc4\x97tyje (aviamechanikas). 1921\xe2\x80\x931926 m. mok\xc4\x97si N. \xc5\xbdukovskio vardo karo aviacijos akademijoje, baig\xc4\x99s i\xc5\xa1kart prad\xc4\x97jo dirbti Rusijos karini\xc5\xb3 oro paj\xc4\x97g\xc5\xb3 mokslo ir technikos komitete. 1935 m. prad\xc4\x97jo vadovauti konstruktori\xc5\xb3 biurui, v\xc4\x97liau peraugusiam \xc4\xaf \xe2\x80\x9eIlju\xc5\xa1in\xe2\x80\x9c kompanij\xc4\x85._NEWLINE_Palaidotas Novodevi\xc4\x8d\xc4\x97s kapin\xc4\x97se Maskvoje.\n_START_SECTION_\nVeikla\n_START_PARAGRAPH_\nJau 1936 m. su kolegomis sukur\xc4\x97 dvimotor\xc4\xaf CKB-30, kuriuo pasiekta keletas auk\xc5\xa1\xc4\x8dio ir skryd\xc5\xbeio nuotolio rekord\xc5\xb3 (V. Kokkinakio skrydis Maskva-Vladivostokas, Maskva-JAV)._NEWLINE_1939 m. pagal jo original\xc5\xb3 projekt\xc4\x85 sukurtas \xc5\xa1arvuotas \xc5\xa1turmo l\xc4\x97ktuvas Il-2, vadintas \xe2\x80\x9eskraidan\xc4\x8diu tanku\xe2\x80\x9c, tap\xc4\x99s masi\xc5\xa1kiausiu sovietiniu l\xc4\x97ktuvu Vokietijos-SSRS kare, prad\xc4\x97j\xc4\x99s nauj\xc4\x85 (\xc5\xa1turmo) karin\xc4\x97s aviacijos r\xc5\xab\xc5\xa1\xc4\xaf. Bombone\xc5\xa1iai Il-4 jau 1941 m. vasar\xc4\x85 bombardavo Berlyn\xc4\x85._NEWLINE_Nuo 1943 m. S. Ilju\xc5\xa1inas pradeda kurti keleivinius l\xc4\x97ktuvus. Serij\xc4\x85 prad\xc4\x97jo Il-12, v\xc4\x97liau buvo Il-14, Il-18 (pla\xc4\x8diausiai naudoti sovietiniai l\xc4\x97ktuvai), tarpkontinentinis Il-62, tap\xc4\x99s \xe2\x80\x9eAeroflot\xe2\x80\x9c flagmanu. Paskutinis jo sukurtas l\xc4\x97ktuvas \xe2\x80\x93 Il-62._NEWLINE_Triskart Socialistinio darbo didvyris (1941, 1957, 1974 m.), Lenino premijos laureatas (1960 m.), septyniskart Stalino premijos laureatas (absoliutus rekordas), in\xc5\xbeinerijos generolas pulkininkas (1957 m.), SSRS Moksl\xc5\xb3 akademijos narys (1968 m.).'